२१ वटा बेवारिसे बन्दुक फेला
जिल्लामा एक महिनामा २१ वटा बेवारिसे भरुवा बन्दुक फेला परेका छन् । फागुन महिनामा फरक–फरक स्थान र समयमा बेवारिसे २१ नाल भरुवा बन्दुक फेला परेको जिल्ला प्रहरी कार्यालय रुकुमपूर्वले जनाएको छ ।
जयमान बुढा मगररुकुमपूर्व, फागुन २८ गते । जिल्लामा एक महिनामा २१ वटा बेवारिसे भरुवा बन्दुक फेला परेका छन् । फागुन महिनामा फरक–फरक स्थान र समयमा बेवारिसे २१ नाल भरुवा बन्दुक फेला परेको जिल्ला प्रहरी कार्यालय रुकुमपूर्वले जनाएको छ ।फागुन महिनाको पहिलो हप्ता सिस्ने गाउँपालिका–२ बाट दुई व्यक्तिसहित दुई भरुवा बन्दुक फेला परिएको जिल्ला प्रहरी कार्यालयका प्रहरी प्रमुख प्रहरी नायब उपरीक्षक (डीएसपी) अञ्जना श्रेष्ठले जानकारी दिनुभयो ।उहाँका अनुसार दुई व्यक्तिमाथि अदालतमा मुद्दा चलिरहेको छ । त्यसलगत्तै पछिल्ला समयमा बेवारिसे अवस्थाका जङ्गलमा भरुवा बन्दुक फेला परिरहेको श्रेष्ठले बताउनुभयो ।“आइतबार मात्र सिस्ने–२ तैलटाको ओडारमा १० नाल बेवारिसे भरुवा बन्दुक फेला परिएको छ”, डिएसपी श्रेष्ठले भन्नुभयो, “फागुन २६ गते भूमे गाउँपालिका–३ को जङ्गलमा तीन, फागुन ८ गते सोही वडामै छ नाल र फागुन २० गते सिस्ने गाउँपालिका–५ को जङ्गलमा दुई नाल गरी हालसम्म २१ बेवारिसे बन्दुक र दुई व्यक्तिसँग गरी २३ नाल भरुवा बन्दुक फेला परिएको छ ।”बेवारिसे बन्दुक कसले र किन राख्यो भनेर पत्ता लाग्न नसकेको प्रहरीले जनाएको छ । काम विशेषले प्रहरी आवतजावत गर्दा र स्थानीयले देखेर खबर गरेपछि उक्त बन्दुक फेला पारिएको प्रहरीले जनाएको छ ।